同汪正夫行夫望鄱江
作者：劉子翬
朝代：宋

paragraphs: 夜夢鄱江清，曉踏鄱陽縣。
雲濤著眼新，還疑夢中見。
寒聲彭蠡合，凍色廬峰現。
時方冬氣深，水縮川原變。
連沙突堆阜，派港分組練。
蕭蕭蓬鬢風，瑟瑟葭叢霰。
奇觀信幽絕，領略殊未遍。
何當烟艇高，載我行鏡面。
二難今勝流，愛客移清燕。
飲酣生泰和，語妙融交戰。
衰遲百不堪，一快天與便。
回筇晚霽中，路壓滄浪轉。
波光似留人，隨裾蕩華絢。